**Итһәң хыянат, алырһың яманат**

Һәр кеше Ер йөҙөнә үҙенсәлекле итеп яратыла. Һәр әҙәм балаһы - ҡабатланмаҫ йән эйәһе, ниндәй ҙә булһа билдә буйынса халыҡ итеп туплана. Шул халыҡ эсендәге кешеләр йә яҡшы сифаттарға, йә яман ҡылыҡтарға эйә булалар, һәр кем үҙенә тейеш тип һанаған үҙенсәлекте таба йәки һайлап ала. Әлеге кешеләр араһында төрлөһө: ғүмер буйы тоғролоҡ һаҡлағандары ла, хыянат итеүселәре лә осрай. Үкенескә күрә, кемдең кем икәнлеген бер ҡарауҙан аңлап та булмай.

Ысынлап та, һинең ғүмер юлыңда төрлө әҙәм заттары осрай: берәүҙәр һинең өсөн башын һалырға әҙер булһа, икенселәр, хәлдәренән килһә, һине тамуҡҡа тағырға ла күп һорамаҫтар ине. Шуға ла йөрәгеңде асыр алдынан, кешене һынап ҡарарға кәрәк. Кеше ышаныслы булғанын белгәс кенә, уны үҙеңә яҡын ебәрергә була.

Хатта туғандар араһында ла һатлыҡ йәндәр була. Уларҙы энә күҙәүенән үткәргән кеүек итеп тикшереп тә булмай, сөнки һин уларға тыуғаныңдан бире ышанаһың. Шуға күрә туғандарыңды ваҡытында йә дөрөҫ юлға йүнәлтергә, йә йөрәгеңә яҡын ебәрмәҫкә тырышыу яҡшы. Шул саҡта ғына һин хыянатсыларҙан ҡотолорһоң.

Беҙгә тәҡдим ителгән “Ҡаһымдың үлеме” тигән текста ла хыянатсылыҡ юлын һайлаған һатлыҡтар проблемаһы асыҡлана. Бөтөнләй ҙә көтмәгәндә "ышаныслы" иптәше Ҡаһым түрәгә ағыу эсерә. Үҙ фекере булмаған, тормошта үҙенең тәғәйенләшен тапмаған, башҡаларҙың уңышын күтәрә алмаған Ҡолтүбә хыянатсыға әйләнә лә инде. Ҡаһымды, башҡорт һалдаттарының яратҡан командирын, юҡ иткән Ҡолтүбәне бер нисек тә аҡлап булмай. Бының менән ул үҙенең яҙмышына ла балта сапты. “Итһәң хыянат, алырһың яманат” тип беҙҙең халыҡ бушҡа әйтмәгәндәр.

Эйе, хыянатты ғәфү итеүе ҡыйын. Мин дә үткәрҙем ундай кисерештәрҙе. Балалыҡ әхирәтем бындай юлға баҫыр тип уйламағайным. Бәлки был яҡшығалыр. Сөнки минең күҙем асылды, дуҫтарҙы һайларға өйрәтте. Хыянатсыларға минең йөрәгемдә урын ҡалманы...